b'\n_START_ARTICLE_\nBorut Zagoranski\n_START_SECTION_\n\xc5\xbdivljenjepis\n_START_PARAGRAPH_\nBorut Zagoranski, slovenski harmonikar in pedagog, se je rodil leta 1980 na Ptuju (Slovenija). Svojo glasbeno pot je za\xc4\x8del na Glasbeni \xc5\xa1oli Karol Pahor v rodnem mestu in jo nadaljeval na Konservatoriju za glasbo in balet v Mariboru. Diplomiral je leta 2002 na Glasbeni akademiji v Pulju, Univerza Juraja Dobrile v Pulju (Hrva\xc5\xa1ka) in istega leta prejel rektorjevo nagrado za najbolj\xc5\xa1ega \xc5\xa1tudenta. Podiplomski \xc5\xa1tudij (Postgraduate Diploma in Performance) na Kraljevi akademiji za glasbo v Londonu je zaklju\xc4\x8dil leta 2006 s koncertom, za katerega je prejel najvi\xc5\xa1ji certifikat za koncertno dejavnost (Royal Academy of Music Diploma). Njegovi mentorji so bili Marjetka Babi\xc4\x87, Slavko Magdi\xc4\x87 in Owen Murray, izpopolnjeval pa se je tudi pri drugih eminentnih glasbenikih in pedagogih harmonike._NEWLINE_Je zmagovalec in nagrajenec \xc5\xa1tevilnih dr\xc5\xbeavnih in mednarodnih tekmovanj za harmoniko. Leta 1998 je bil kot predstavnik Republike Slovenije finalist tekmovanja \xc2\xbbEurovision Grand Prix for Young Musicians\xc2\xab na Dunaju. Je tudi dobitnik presti\xc5\xbene nagrade \xc2\xbbFriends of the Royal Academy of Music Wigmore Award\xc2\xab leta 2006._NEWLINE_Sodeloval je na uglednih mednarodnih festivalih, kot so ISCM World Days of Music, ISCM Musica Danubiana, Aldeburgh Festival, Norfolk & Norwich Festival, Highgate Music Festival, Glasbeni september Maribor. Kot solist je nastopil z orkestri, kot so Simfoni\xc4\x8dni orkester avstrijskega radia ORF, London Sinfonietta, Slovenska filharmonija, Simfoni\xc4\x8dni orkester SNG Maribor. Sodeloval je z dirigenti, kot so Dennis Russell Davies, Lalo Schifrin, Pablo Zinger, Marko Letonja ter se pojavil na odrih znamenitih dvoran, med njimi Wigmore Hall v Londonu, Wiener Konzerthaus in Konzerthaus Berlin, Benaroya Hall v Seattlu._NEWLINE_Je \xc4\x8dlan \xc5\xbeirij na mednarodnih tekmovanjih, recenzent strokovnih publikacij in avtor visoko\xc5\xa1olskih u\xc4\x8dnih na\xc4\x8drtov za harmoniko. Predava harmoniko, komorno igro, specialno didaktiko in vodi harmonikarski orkester na Akademiji za glasbo, Univerza v Ljubljani ter na Glasbeni akademiji v Pulju, Univerza Juraja Dobrile v Pulju. Kot gostujo\xc4\x8di profesor je bil povabljen na glasbene akademije v Gdansku in Lodzu (Poljska), Vilniusu (Litva), Bratislavi (Slova\xc5\xa1ka), Trstu (Italija). Od leta 2014 je pridru\xc5\xbeen \xc4\x8dlan Kraljeve akadmeije za glasbo v Londonu (Associate of Royal Academy of Music).'